**Zlatko Karač**

Arhitekt Herman Bollé

Dragan Damjanović

Architect Herman Bollé

Dragan Damjanović

Leykam internatinal d.o.o., MUO

Zagreb, 2013.

Str. 680, ilustr., bilj. uz tekst, literatura, arhivski izvori, kazala, summary, o autoru

[27,5 /21,5 cm, kolor, tvrdi uvez+ovitak]

Urednica: Eugenia Ehgartner

Recenzenti: Zvonko Maković, Darja Radović Mahečić, Marko Špikić

Lektura, korektura, kazala: Neli Mindoljević

Prijevod sažetka: Željka Miklošević

Grafičko oblikovanje: Bachrach & Krištofić

ISBN 978-953-7534-83-7

CIP 838663 [NSK Zagreb]

Ova šesta autorova knjiga impresivna je monografska studija o Hermanu Bolléu (Köln, 1845. - Zagreb, 1926.), nesumnjivo najznačajnijem arhitektu hrvatskoga visokog i kasnog historicizma. Nakon temeljita Damjanovićeva istraživanja ta je vodeća pozicija Bolléa potvrđena brojnošću i utjecajem njegovih projekata i realizacija (identificirano ih je oko 150), osobito kapitalnih restauratorskih zadaća poput zagrebačke katedrale, no i visokom kvalitetom novogradnji (najznačajnije su mirogojske arkade), gdje se na lokalitetima diljem Hrvatske iskušao u svim stilskim jezicima onoga doba (*neo*- gotici, romanici, renesansi, bizantizmu, narodnom stilu), te pri kraju karijere i u secesiji. Knjiga je strukturirana u tri velike cjeline: 1) Biografija, kontekst, polazišta, 2) Restauriranje spomenika, 3) Novogradnje, a u prilogu su monografije iscrpni znanstveni i bibliografski alati.

Ova nedavno publicirana šesta autorova knjiga, tiskanim opsegom i delikatnošću teme dosad najveća, impresivna je monografska studija o Hermanu Bolléu (Köln, 1845. - Zagreb, 1926.), nesumnjivo najznačajnijem arhitektu hrvatskoga visokog i kasnog historicizma. Za života, a i poslije, često osporavanom i donedavno ponajviše negativno valoriziranom autoru tek su se rijetki istraživači usudili ozbiljnije približiti (Ž. Čorak, Lj. Nikolajević, Ž. Domljan, T. Premerl), no golem neinventarizirani Bolléov opus i još uvijek dvojbena stajališta o njegovim restauratorskim radovima - sve do Dragana Damjanovića - nisu našli znanstvenika koji bi cjelovito obradio Hermana Bolléa i revalorizirao njegovo mjesto u hrvatskoj arhitekturi druge polovice 19. stoljeća, gdje je taj arhitekt možda jedina naša autorska osobnost internacionalne važnosti i relevantnosti. .

Nakon temeljita Damjanovićeva istraživanja vodeća je pozicija Bolléa potvrđena i brojnošću i utjecajem njegovih projekata i realizacija (identificirano ih je oko 150), osobito kapitalnim restauratorskim zadaćama poput obnove zagrebačke katedrale, ali i visoko kvalitetnim novogradnjama s paradigmatskim iskorakom na sklopu arkada groblja Mirogoj.

Knjiga je strukturirana u tri velike naslovne cjeline: 1) Biografija. Konteksti. Polazišta, 2) Restauriranje spomenika, 3) Novogradnje, a u posebnom su bloku monografije priloženi iscrpni znanstveni i bibliografski alati (popisi literature i arhivskih izvora, kazala, engleski sažetak).

U biografskom dijelu 'rekonstruiran' je Bolléov životni put, gdje se uz školovanje i prvo zaposlenje u rodnom Kölnu prati njegova rana afirmacija u bečkom atelijeru Friedricha von Schmidta, zahvaljujući kojemu od 1876. povremeno dolazi u Hrvatsku; isprva na suradničkim zadacima vezanim za đakovačku katedralu i palaču Akademije, da bi se od 1879. trajno preselio u Zagreb i ubrzo samostalno preuzeo niz kapitalnih projekata. Tijekom tih točno 50 godina Bolléove vezanosti za Zagreb, gdje je ostao do smrti, Damjanović je istražio i njegov društveni utjecaj te je kao jednakovrijedan doprinos (uz projektantski opus) istaknuo Bolléove zasluge na utemeljenju Obrtne, poslije i Graditeljske škole, odnosno Muzeja za umjetnost i obrt.

Središnji dio knjige bavi se najdelikatnijim segmentom Bolléova djelovanja – restauracijama povijesnih spomenika, poglavito onih crkvenih, gdje je nakon velikog potresa 1880. bio angažiran na brojnim obnovama (zagrebačke katedrale, crkve sv. Marka, franjevačke i remetske crkve i dr.), a u tom je segmentu poslije djelovao i diljem Hrvatske (Marija Bistrica, Križevci, Ilok, Kostajnica, Dubranec, Trsat, Pakrac, Bjelovar, srijemski manastiri...). U većini tih obnova poštovao je zatečeni dominantni stilski sloj, no njegova često osuđivana purifikacija i radikalan neostilski dizajn bili su – ma što o tome danas mislili – legitimna i uobičajena restauratorska doktrina diljem onodobne Europe.

U domeni novogradnji Bollé se okušao u svim stilskim manifestacijama zreloga historicizma (*neo*- romanici, gotici, renesansi, baroku, bizantizmu, 'narodnom stilu'), a na koncu karijere i u secesiji, pri čemu je ponajviše gradio sakralne objekte za različite konfesije - katolike, grkokatolike, pravoslavce i evangelike, no izostao je angažman za židovsku zajednicu. Među javnim zgradama Damjanović ističe Muzej za umjetnost i obrt te nekoliko škola, dok je Bolléov opus u domeni stambene arhitekture skroman.

Ovom je iznimnom knjigom Dragan Damjanović još jednom postavio 'letvicu više', definirajući višeslojnu i sveobuhvatnu metodologiju obrade autorskih opusa u hrvatskoj arhitekturi na dosad nedosegnutoj razini znanstvene akribije. Pritom je pokazao suvereno poznavanje radova prethodnih istraživača Bolléa (i smjelost u revalorizaciji ranijih sudova i teza!), uz ekstenzivno korištenje literature te, iznad svega, kompetentno arhivističko snalažanje u rasutim dokumentacijskim izvorima. Damjanovića i na terenu vodi istinska istraživačka strast, zahvaljujući kojoj je obišao baš sve Bolléove realizacije sačuvane na mnogim lokalitetima od Vojvodine do Primorja, studirajući tako Bolléa i na živome arhitektonskom tkivu, koje je u usporedbi s projektima ponegdje pokazalo dosad neuočene razlike. Napokon, treba istaknuti Damjanovićevu interpretacijsku uvjerljivost utemeljenu na racionalnomu činjeničnom aparatu - sve to uz literarno lako i pitko oblikovan tekst.